Harkovan kansallinen taideyliopisto

Harkovan kansallinen I. P. Kotljarevskyin taideyliopisto (ukr. Харківський національний університет мистецтв (імені Івана Котляревського), H’arkivskyi natsionalnyi universitet mystetstv (imeni Ivana Kotljarevskoho), lyhennys ХНУМ eli H’NUM) on Ukrainan Harkovan Ševtšenkon piirissä toimiva julkinen taideyliopisto. Harkovan metron Maidan Konstytutsijin metroasema sijaitsee aivan oppilaitoksen vieressä. Harkovan kansallinen taideyliopisto on Euroopan konservatorioiden, musiikkiakatemioiden ja musiikkikorkeakoulujen liiton (AEC), Euroopan yliopistojen liiton (EUA) sekä Euroopan taideyliopistojen liiton (ELIA) jäsen. Historia Taideyliopiston perustamisajankohdaksi katsotaan vuosi 1917, jolloin Harkovan konservatorion opetus käynnistettiin Harkovan musiikkikoulun (perustettu 1883) pohjalta. Vuonna 1924 konservatoriosta tuli Harkovan musiikki- ja teatteri-instituutti. Kymmenen vuotta myöhemmin instituutin musiikkitiedekunta muutettiin jälleen konservatorioksi ja samalla (1934) teatteriopetus eriytettiin Harkovan teatterikouluksi. Teatterikoulusta kehittyi Harkovan teatteri-instituutti (1939). Vuonna 1963 Harkovan konservatorio ja teatteri-instituutti yhdistettiin jälleen. Vuoden 2004 uudelleenjärjestelyn seurauksena nimeksi tuli Harkovan taiteen valtionyliopisto. Kansallisesti merkittävän eli kansallisen yliopiston asema ja oppilaitoksen nykyinen nimi ovat vuodelta 2011. Yliopisto on nimetty Ivan Kotljarevskyin mukaan. Opetus Taideyliopistossa on kolme tiedekuntaa: orkesterimusiikin tiedekunta, musiikkitieteen ja esittämisen tiedekunta sekä teatteritieteen tiedekunta. Näissä on 24 ainelaitosta. Lukuvuosi kestää syyskuusta kesäkuulle. Opetusta annetaan ukrainaksi ja venäjäksi. Historiansa aikana yliopistosta on valmistunut noin 15 000 korkeasti koulutettua ammattilaista: instrumentalisteja ja laulajia, kapellimestareita ja teatterinjohtajia, säveltäjiä ja musiikkitieteilijöitä, musiikin ja teatterin esittäjiä, animaatioteatterin esittäjiä, kriitikoita ja kansatieteilijöitä, radion ja television työntekijöitä. Venäjän hyökkäyssota (2022–) on vaikuttanut yliopiston toimintaan. Useita yliopistosta valmistuneita on kaatunut sodassa kotimaataan puolustaessaan. Katso myös Kiovan kansallinen teatteri-, elokuva- ja televisioyliopisto Lvivin kansallinen musiikkiakatemia Odessan kansallinen musiikkiakatemia Ukrainan Pjotr Tšaikovskin kansallinen musiikkiakatemia Lähteet Aiheesta muualla Kuvia tai muita tiedostoja aiheesta Harkovan kansallinen taideyliopisto Wikimedia Commonsissa